DA bekommerd oor ‘verval’ van nooddienste in Oos-KaapFoto bloot ter illustrasie. (Foto: Mat Napo / Unsplash) Die DA het vandeesweek sy kommer oor die “verval” van die Oos-Kaapse mediese nooddienste uitgespreek. Volgens die party wag pasiënte dikwels ure aaneen vir ŉ ambulans om op te daag – dikwels tevergeefs. In sommige gevalle kos dit pasiënte hul lewe. “Dis nie net traumaties vir die pasiënt nie, maar ook hul geliefdes,” het Jane Cowley, die DA se skaduminister van gesondheid, in ŉ verklaring gesê. “Die hartseer werklikheid is dat die Oos-Kaapse mediese nooddienste ineenstort. Dit neem ure – nie minute nie – vir ambulanse om te kom. En dís indien hulle enigsins opdaag, aangesien die sentrale inbelsentrum onbereikbaar is.” Cowley sê die DA is bewus van minstens twee kritiek siek pasiënte wat hul lewe in die afgelope twee weke verloor het terwyl hulle ure lank op ŉ ambulans gewag het. “Volgens nasionale norme moet ambulanse se omkeertyd 15 minute in stedelike gebiede en 45 minute in landelike gebiede wees. “Die departement van gesondheid kan nie voortgaan om reaksietye te wyt aan die ernstige tekort aan ambulanse en nooddienspersoneel (EMS) in die provinsie nie. Die EMS-hulpbronne wat ons wel het, word nie optimaal bestuur nie en die versuim om noodoproepe te beantwoord, asook stadige ambulans-omkeertye, kos mense se lewe.” Cowley sê verskeie inwoners van Cradock het vanjaar al gekla dat die inbelsentrum nooit hul fone beantwoord nie, dat die fone permanent afgeskakel is, dat personeel die fone in die middel van ŉ oproep neersit en dat die ambulans dikwels nooit ná ŉ oproep opdaag nie. “En dít is die ervaring van net een dorp in die distrik. Hoeveel lewens het verlore gegaan weens hierdie wanfunksionele inbelsentrum en hoeveel meer is die departement bereid om op te offer? “Dit is skokkend om te dink dat soveel desperate mense van hierdie diens afhanklik is, maar oproepoperateurs beantwoord nie eens oproepe nie. Die situasie is ewe erg in die Buffalo City Metro, waar pasiënte al langer as vyf uur gewag het vir ŉ ambulans om te kom.” Cowley sê totdat die hele EMS-stelsel, waaronder inbelsentrums, gedesentraliseer en teruggebring word na die gemeenskappe wat hulle bedien, sal die provinsie voortgaan om die menselewens te verloor wat andersins gered kon word.